L'alcalde de Sagunt critica les actuacions de Costes en la platja d’Almardà
24 de maig 2018

![Imagen 1](/media/5pbdobg0/c_quico-fernandez.jpg)

​​L'alcalde de Sagunt, Quico Fernández, ha criticat la demarcació de Costes per les actuacions que s'han dut a terme en la platja d’Almardà, per les quals, segons manifesta, “**estem sorpresos perquè d'una banda, no havíem tingut constància de les obres malgrat haver-nos reunit recentment per a demanar actuacions que permeteren habilitar l'accés a la ciutadania a la platja i al bany, i d'altra banda ja estan acabades i no van a tindre continuïtat**”. 

  

Fernández ha explicat que les actuacions dutes a terme per Costes “**han estat molt restringides i la finalitat de les quals ha sigut la d'exportar grava de la platja d'Almenara**” i ha declarat que des de Costes li han confirmat que no tenen consignació pressupostària ni ordinària ni extraordinària per a continuar amb “**unes obres que han deixat una costa deteriorada i difícil d'accedir este estiu ja que han deixat un graó en l'arena que impedix l'accés al bany a moltes persones**”. També ha assegurat que l'Ajuntament farà tot el possible perquè la platja estiga en condicions però ha recordat que no és competència municipal. “**Nosaltres ens encarreguem de la neteja, de la seguretat ciutadana o dels serveis mèdics i invertim una quantitat importantíssima dels nostres pressupostos per a tindre unes platges en condicions però no tenim cap suport de la demarcació de Costes**”, ha recordat l'alcalde.

  

A més, Fernández ha manifestat que els veïns i les veïnes d’Almardà ja estan cansats de reclamar estes inversions i que han anunciat reivindicacions “**per les quals l'Ajuntament estarà en primera línia ja que no podem acceptar esta marginació vergonyosa per part de Costes**”. L'alcalde s'ha pronunciat sobre este tema dient que és molt greu la situació i que no troben cap iniciativa satisfactòria per part del Ministeri de Medi Ambient. “**Crec que haurien de fer una reflexió i ara que estem en un període en què el turisme és tan important no podem permetre tindre unes platges en estes condicions quan depenen exclusivament d'ells**”, ha explicat l'alcalde i ha afegit que la mobilització ciutadana ha de ser important “**per a demostrar a Costes que amb el nostre poble no es juga**”.

  

  

![](/media/s1qlilro/30_c_almarda.jpg)  
  

​

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-critica-les-actuacions-de-costes-en-la-platja-d-almarda/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-critica-les-actuacions-de-costes-en-la-platja-d-almarda/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-critica-les-actuacions-de-costes-en-la-platja-d-almarda/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-critica-les-actuacions-de-costes-en-la-platja-d-almarda/)